b'\n_START_ARTICLE_\nIn\xc5\xa1talacijska cev\n_START_PARAGRAPH_\nIn\xc5\xa1talacijske cevi nam slu\xc5\xbeijo za polaganje elektri\xc4\x8dnih in\xc5\xa1talacijskih vodov na zidove, strop, v tla ali na porabnike. Z njimi ustvarimo dodatno mehansko za\xc5\xa1\xc4\x8dito elektri\xc4\x8dnih vodnikov, omejimo vpliv vlage ter drugih dejavnikov.\n_START_SECTION_\nKovinske cevi\n_START_PARAGRAPH_\nIzdelane so iz jekla in aluminija, zato imajo veliko mehansko trdnost. Poleg tega imajo \xc5\xa1e odpornost proti poteznim silam. Uporabljamo jih za nadometne in\xc5\xa1talacije na betonskih in jeklenih konstrukcijah, na strojih ter v betonu. Cevi lahko krivimo, vendar raje uporabljamo kolena. Podalj\xc5\xa1evanje izvajamo tako, da uporabljamo spojke s posebnim navojem.\n_START_SECTION_\nSestavljene cevi\n_START_PARAGRAPH_\nSestavlja jih jeklo in aluminij in prevleka iz PVC-ja. Uporabljajo se za nadometne in podometne in\xc5\xa1talacije ter na strojih in razdelilnikih. So vodotesne, odporne od olja ter kislin in UV \xc5\xbear\xc4\x8denja.\n_START_SECTION_\nPolaganje cevi pod omet\n_START_PARAGRAPH_\nPolagamo jih pod omet. V stenah so polo\xc5\xbeene vodoravno in navpi\xc4\x8dno, in sicer tako, da v zid izdolbemo utore, v katere vlagamo cevi. Globina utorov mora biti glede na premer cevi tolik\xc5\xa1na, da je poravnana z zidom in da jo omet prekrije vsaj 4mm.\n_START_SECTION_\nPolaganje cevi v beton\n_START_PARAGRAPH_\nPolaganje cevi v beton zahteva poseben elektroin\xc5\xa1talacijski material in pripomo\xc4\x8dke. Uporabljamo module, ki predstavljajo v funkcionalno celoto povezane razvodnice in cevi enega panoja, ki jih v tovarni zalijemo z betonom. Elektroin\xc5\xa1talacijska dela se izvajajo skupno z izdelavo gradbenih elementov.\n_START_SECTION_\nPolaganje cevi nad omet\n_START_PARAGRAPH_\nNad omet, beton, les ali jeklene konstrukcije polagamo gladke trde cevi, ki jih na podlago pritrjujemo s skobami. Le te pritrjujemo na zid ali beton z vijaki s pomo\xc4\x8djo PVC vlo\xc5\xbekov, na les z lesnimi vijaki, na jekleno konstrukcijo pa z mati\xc4\x8dnimi vijaki na posebne konzole, ki jih prej navarimo na konstrukcijo. Nadometne in\xc5\xa1talacije izvajamo predvsem v vla\xc5\xbenih in pra\xc5\xa1nih prostorih, zelo pogosto pa tudi v industrijskih prostorih.'